- Vinderen af 'X Factor' 2022 er... Mads Moldt – der i dag går under kunstnernavnet Meum Zel – var bare 16 år og folkeskoleelev på Ravnshøj Skole ved Frederikshavn, da han blev udråbt som vinder af ’X Factor’ sidste år. Det var en overbevisende sejr, hvor han fuldstændig undgik farezonen og gennem hele sæsonen fik ros for sin originale stil. Siden vendte han tilbage til hverdagen: hjemmet i Nordjylland og folkeskolen, hvor han færdiggjorde sin niende klasse. Men musikken er ikke blevet en mindre del af hans liv, og i denne uge – næsten et år efter han vandt det populære underholdningsprogram – har han udgivet sin første egenproducerede musik i form af EP’en Beauty Full. Selvom det oplagte for en nyslåede vinder ville være at ride på popularitetsbølgen og udgive noget så hurtigt som muligt efter finalen, så har Meum Zel taget sig god tid. Og under fredagens ’X Factor’-semifinale skal han optræde med sin egen musik på den scene, der gjorde ham landskendt. Alternativ efterskole Det var planen, at Meum Zel skulle på efterskole, efter han havde afsluttet niende klasse. Men planerne blev ændret, efter han vandt ’X Factor’. Mens hans venner begyndte i tiende eller på gymnasium, ryddede han i stedet kalenderen for at dedikere sig musikken. Mandag til fredag bruger 17-årige Meum Zel på musikken. Han har fået sit eget hjemmestudie hos forældrene, hvor han producerer musik og indspiller. Og hvis han ikke sidder hjemme, tager han hen til et af de studier, han har til rådighed, hos hans pladeselskab United Records. Nogle dage er lange, andre er korte, siger han. - Jeg plejer at slutte, når jeg ikke har mere tilbage. Så alt ikke går hen og bliver musik. Og så er man sindssyg. Det er en balanceting, man gør op med sig selv, fortæller den 17-årige nordjyde. Han kalder selv sin hverdag for en ”alternativ tiende klasse”. - Det kan sgu godt være, at jeg på det her år har lært mere, end jeg ville, hvis jeg havde gået i almindelig tiende klasse, siger han og fortæller, at han også har fuld opbakning fra sine forældre. Navneskifte I året der er gået, har han lavet fem numre. For det "tager tid at lave musik på det niveau" han ønsker, fortæller han. - Man laver en masse sange, og man laver også en masse totalt dårlige sange, og ja, så finpudser man det, man godt vil vise frem. Udover at have udgivet fem sange, så har Mads Moldt også ændret sit kunstnernavn, så han i dag hedder Meum Zel, når han udgiver musik. Det var en beslutning, han tog meget hurtigt efter at have fået titlen som ’X Factor’-vinder. - “Meum” er et ord, jeg altid er blevet kaldt – og har kaldt mig selv på sociale medier for sjov, fordi det ikke er så langt fra Mads. “Zel” kommer fra mit andet efternavn Hutzelsider, forklarer han. Navneændringen var en del af at fjerne støttehjulene, som ’X Factor’ havde givet ham, forklarer han. - Jeg vil ikke læne mig op ad ’X Factor’ resten af mit liv, siger han. Det er derfor ikke, fordi han tager afstand fra 'X Factor' – eller at det er en helt ny kunstnerisk identitet. - Jeg har bare lyst til at hedde noget andet som artist, siger han. Kunne ikke være mere glad Meum Zel ved endnu ikke, hvad der skal ske på den lange bane – udover at musikken skal fylde. Men han har mange ambitioner. En af dem er, at han gerne vil følge med tiden og hele tiden forny sig. - Og det kunne også være megafedt at være dén, som folk følger med, siger han. Indtil videre har han indfriet sine første ambitioner om at udkomme med sin egen musik. Og han kunne ikke være ”mere glad”, siger han. På fredag kan man for første gang opleve Meum Zel på skærmen igen, når han gæster 'X Factor'-studiet og optræder med sangene 'Tired' og 'Bounce', der begge er at finde på hans nye EP. Se 'X Factor' fredag klokken 20.00 på TV 2 eller TV 2 PLAY.

Opsummering:
Siden nordjyden vandt 'X Factor', har han fjernet støttehjulene, som programmet gav ham.